แคทเปิดช่องทางเติมเงินผ่านเอทีเอ็มกรุงไทย
ธนาคารกรุงไทย จับมือแคท เทเลคอม ให้บริการเติมเงินโทรศัพท์มือถือ แคท ซีดีเอ็มเอ ผ่านเอทีเอ็ม
19 ส.ค. 2553

ธนาคารกรุงไทย จับมือแคท เทเลคอม ให้บริการเติมเงินโทรศัพท์มือถือ แคท ซีดีเอ็มเอ ผ่านเอทีเอ็ม
นางศรีประภา พริ้งพงษ์ ผู้ช่วยกรรมการผู้จัดการอาวุโส สายงานธุรกิจภาครัฐ ธนาคารกรุงไทย เปิดเผยว่า ธนาคารได้ให้บริการเติมเงินโทรศัพท์มือถือ แคท ซีดีเอ็มเอ กับลูกค้าของ กสท. โทรคมนาคม หรือ แคท เทเลคอม ผ่านเครื่องเอทีเอ็มของธนาคารกรุงไทย โดยลูกค้าสามารถใช้บริการได้ที่เครื่องเอทีเอ็ม กว่า 6,400 เครื่อง และเครื่องเอดีเอ็ม(เครื่องฝากเงินอัตโนมัติ) อีกกว่า 700 เครื่อง ซึ่งกระจายตามจุดต่าง ๆ ทั่วประเทศ รวมทั้งจะติดตั้งเพิ่มในปีนี้ อีก 1,000 เครื่อง 
นอกจากนี้ ยังสามารถใช้บริการได้ที่เครื่องเอทีเอ็มบนรถบริการเคลื่อนที่  KTB on the Move อีก 88 คัน ซึ่งให้บริการลูกค้าในแหล่งชุมชน แหล่งท่องเที่ยว งานเทศกาลต่างๆ ทั่วทุกภูมิภาค ซึ่งจะช่วยเพิ่มความสะดวกสบาย เพิ่มทางเลือกในการเติมเงิน และสามารถรองรับลูกค้าของแคท เทเลคอมทั่วประเทศ 
“ลูกค้าแคท เทเลคอม สามารถเติมเงินค่าโทรศัพท์มือถือได้ทุกวัน ตลอด 24 ชั่วโมง โดยระบบจะเติมเงินให้ทันทีหลังทำรายการ  และจะได้รับสลิป  รวมทั้งเอสเอ็มเอสแจ้งยืนยันผลการทำรายการเป็นหลักฐาน นอกจากนี้ ธนาคารเตรียมขยายช่องทางการให้บริการเติมเงินโทรศัพท์มือถือผ่านอินเทอร์เน็ต เพื่อสนองตอบไลฟ์สไตล์ของคนรุ่นใหม่”  นางศรีประภา กล่าว